מכבי ת"א הוכיחה לאוהדיה: אין לנו קשר למעצרים
ארגון מכבי פנאטיקס יחזור לעודד אחרי שלטענתו המועדון הוכיח כי לא ביקש הרחקת אוהדים מהמגרשים: "כוחנו באחדותנו, לא עוד מאבטחים ומצלמות גו פרו" (6 תגובות)
01/10/2018 19:41 מאת רז אמיר
לאחר גל המעצרים של מספר אוהדים ביום המשחק בגמר גביע הטוטו מול מכבי חיפה, ארגון האוהדים של מכבי תל אביב, מכבי פנאטיקס הודיע היום (שני) לפני משחק הדרבי כי קיבל הוכחות מהמועדון כי לא היה לו קשר למעצרים הללו.
הארגון מכבי פנאטיקס הודיע לפני הדרבי: “לאחר התפתחויות של השעות האחרונות והתערבותם של יואב זיו וברק יצחקי הגיע הארגון להבנות עם המועדון כל ההרחקות של מכבי בוטלו. המועדון טען בפני ראשי הארגון שאין לו כל קשר למעצרים ההזויים שהתרחשו ביום המשחק נגד חיפה, ובשביל להוכיח זאת פעל במישור המשפטי והאישי על מנת לבטל את הרחקות המשטרה ולאפשר לאוהדים שלא עשו דבר להגיע לדרבי כפי שצריך להיות ונכון לרגעים אלו כל ההרחקות מבוטלות. לא עוד מאבטחים ומצלמות גו פרו ביציע”.
עוד נמסר: “במהלך התקופה האחרונה קיבלנו המון פניות לעזרה במחאה והודעות הירתמות מאנשים מרחבי היציע, קרובים יותר או פחות וזה הזמן להזכיר שזו תמיד תהיה המלחמה שלנו. אוהדי מכבי כאן כדי להישאר ולשמור על תרבות העידוד ביציע שלנו כמו שהיא כבר 20 שנה. לא ניתן לשער 11 להפוך לאמריקה. כוחנו באחדותנו וברגע שמתייצבים כולם יחד למטרה משותפת השמיים הם הגבול. ולמנה העיקרית.... ד-ר-ב-י!”.